b'\n_START_ARTICLE_\nSophie Turner\n_START_SECTION_\nNuoruus\n_START_PARAGRAPH_\nTurner syntyi Northamptonissa, mutta perhe muutti Warwickiin h\xc3\xa4nen ollessaan kaksivuotias. Warwickissa h\xc3\xa4n liittyi paikalliseen nuorisoteatteriin, Playbox Theatreen, johon h\xc3\xa4n kuuluu edelleen. H\xc3\xa4n k\xc3\xa4vi koulua Warwick Prep Schoolissa 11-vuotiaaksi asti, kunnes siirtyi tyt\xc3\xb6ille tarkoitettuun King\xe2\x80\x99s High Schooliin. Vuonna 2012 h\xc3\xa4n suoritti toisen asteen GCSE-kokeet yhdeks\xc3\xa4ss\xc3\xa4 aineessa saaden viidest\xc3\xa4 aineesta korkeimman arvosanan ja nelj\xc3\xa4st\xc3\xa4 toiseksi korkeimman. H\xc3\xa4n opiskelee p\xc3\xa4\xc3\xa4tt\xc3\xb6kokeisiin kolmea ainetta: psykologiaa, historiaa sek\xc3\xa4 englannin kielt\xc3\xa4 ja kirjallisuutta.\n_START_SECTION_\nN\xc3\xa4yttelij\xc3\xa4nura\n_START_PARAGRAPH_\nTurner sai ensimm\xc3\xa4isen televisioroolinsa vuonna 2009, kun h\xc3\xa4net valittiin yhdysvaltalaisen HBO:n tuottamaan televisiosarjaan Game of Thrones. H\xc3\xa4n esitt\xc3\xa4\xc3\xa4 Eddard Starkin vanhinta tyt\xc3\xa4rt\xc3\xa4 Sansaa. Turnerin koulun draamaopettaja rohkaisi h\xc3\xa4nt\xc3\xa4 koe-esiintym\xc3\xa4\xc3\xa4n rooliin. H\xc3\xa4n v\xc3\xa4rj\xc3\xa4si vaaleat hiuksensa punaruskeiksi roolia varten. Sarjaa alettiin esitt\xc3\xa4\xc3\xa4 kev\xc3\xa4\xc3\xa4ll\xc3\xa4 2011. Turner on saanut roolistaan Young Artist -palkintoehdokkuuden._NEWLINE_Vuonna 2012 Turner valittiin Isabel Coixetin ohjaaman j\xc3\xa4nnityselokuvan Another Me p\xc3\xa4\xc3\xa4osaan. Elokuva sai ensi-iltansa marraskuussa 2013 Rooman elokuvajuhlilla. Vuonna 2013 Turner esiintyi my\xc3\xb6s Adeline Marchin roolissa BBC:n televisioelokuvassa Kolmastoista kertomus. Turner n\xc3\xa4yttelee Heatheria vuoden 2015 toimintakomediassa Barely Lethal._NEWLINE_Tammikuussa 2015 ilmoitettiin Turnerin valitsemisesta nuoren Jean Greyn rooliin Bryan Singerin ohjaamassa supersankarielokuvassa X-Men: Apocalypse. Se sai ensi-iltansa toukokuussa 2016.'